Goedgeleë oliemeule reg vir nuwe eienaar | Landbou
Met maklike toegang tot hawens en potensiaal vir verdeling is hierdie oliemeule reg vir iemand op soek na 'n nuwe geleenthede.
Net wes van Winterton in KwaZulu-Natal, maklik bereikbaar per grondpad en binne redelike afstand van hawens lê 'n plaas van 101,419 ha wat vanaf 18 tot 22 Oktober 2021 op tenderverkoping beskikbaar is deur Ryncor-afslaers. Die grondpad wat jou na die eiendom neem, sluit aan by die R74-streekroete wat ongeveer 3 km oos deur Winterton loop.
Dié dorp is sowat 225 km noordwes van die hawe in Durban en 390 km wes van die hawe in Richardsbaai wat die vervoer van goedere na hierdie hawens eenvoudig maak. Die plaas lê aan die westelike rand van 'n gebied (12 km-radius) wat 'n hoë konsentrasie grond onder spilpuntbesproeiing het.
Volgens Ryncor bestaan die eiendom ?uit een plaasgedeelte wat oorwegend bewerkbare grond is. 'n Spilpunt is gerieflik sentraal op die eiendom geleë is. Benewens die bewerkbare grond bevat 'n gedeelte in die noordelike hoek 'n ten volle funksionele oliemeul wat gebruik word om sojaolie aan sojaboonmeel te onttrek. Die eiendom kan in drie hipotetiese gedeeltes verdeel word vir 'n eenvoudige uitleg:
Gedeelte A (bewerkbare grondoppervlakte onder spilpuntbesproeiing) – 70,3 ha
Gedeelte B (waar die meule en alle geboue geleë is) – 9 ha
Gedeelte C (bewerkbare grondgebied wat nie onder spilpuntbesproeiing is nie) – 22,1 ha
Totale grootte: 101,419 ha
Die plaas is nie net goed geleë en het verdelingspotensiaal nie, dit het ook 'n paar uitstekende sleutelkenmerke en los bates. Dit sluit in:
voertuie en werktuie;
boorgattenks en water;
opgaartenks vir sojaolie;
inname en silo's;
'n laboratorium en weegbrug;
kantien en ablusiegeriewe;
Die totale oppervlakte van verbeterings (uitgesluit strukture met oop kante): 2 900 m²
Ryncor wat dié plaas se veiling behartig, is 'n leier in die afslaerbedryf in Afrika suid van die Sahara. Die maatskappy is in 2000 gestig om te voldoen aan die mark se behoefte vir besighede om oorbodige bates en goedere om te skakel in broodnodige kontant en sodoende hul kontantvloei te verbeter.
Die kern van Ryncor se besigheid is dus die bestuur en verkoop van enige bates en materiale; die omskakeling van bates in kontant vir die regmatige eienaars en die verkoop van kommersiële en residensiële eiendom. Die maatskappy doen sake met die hele besigheidspektrum – van groot konglomerate tot familiebesighede en beslote koöperasies.